KOMISIJOS REGLAMENTAS (EB) Nr. 698/2009
2009 m. liepos 31 d.
kuriuo nukrypstama nuo Reglamento (EB) Nr. 501/2008, kuriuo nustatomos išsamios Tarybos reglamento (EB) Nr. 3/2008 dėl žemės ūkio produktams skirtų informavimo ir skatinimo priemonių vidaus rinkoje ir trečiosiose šalyse taikymo taisyklės, nuostatų, kiek tai susiję su vidaus rinkai skirtomis informavimo apie pieną bei jo produktus ir jų skatinimo priemonėmis
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. gruodžio 17 d. Tarybos reglamentą (EB) Nr. 3/2008 dėl žemės ūkio produktams skirtų informavimo ir skatinimo priemonių vidaus rinkoje ir trečiosiose šalyse (1), ypač į jo 5 straipsnio 1 dalį ir 15 straipsnį,
kadangi:
(1)
Reglamento (EB) Nr. 3/2008 3 straipsnio 1 dalies c punkte nustatyta, kad sektoriai arba produktai, kuriems gali būti taikomos iš Bendrijos biudžeto visiškai ar iš dalies finansuojamos informavimo ir skatinimo priemonės, nustatomi atsižvelgiant į būtinybę spręsti konkrečius ir trumpalaikius tam tikro sektoriaus sunkumus.
(2)
Pieno ir pieno produktų sektorius šiuo metu patiria didelių ekonominių sunkumų, todėl didelės dalies ūkių išlikimui rinkoje kyla pavojus.
(3)
Atsižvelgiant į tai, tikslinga pieno ir pieno produktų sektoriaus šakinėms organizacijoms suteikti galimybę iš Bendrijos gauti dalį finansavimo reglamentu (EB) Nr. 3/2008 nustatyta tvarka, ir todėl joms turėtų būti leista per keletą ateinančių savaičių kompetentingoms nacionalinėms valdžios institucijoms atrankai pateikti informavimo ir skatinimo priemones ir, prireikus, iki šių metų pabaigos Komisija jas patvirtintų, nesilaikydama kasmetinės programų patvirtinimo tvarkos ir Komisijos reglamento (EB) Nr. 501/2008 (2) 8 ir 11 straipsniuose nurodyto įprastinio grafiko.
(4)
Todėl tikslinga 2009 m. vidaus rinkai skirtoms informavimo apie pieną bei jo produktus ir jų skatinimo priemonėms Reglamento (EB) Nr. 501/2008 11 straipsnio 1 ir 3 dalių nuostatų netaikyti.
(5)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nepažeidžiant Reglamente (EB) Nr. 501/2008 nustatyto įprasto metų tvarkaraščio, vidaus rinkai skirtų informavimo apie pieną bei jo produktus ir jų skatinimo priemonių, kurias šio sektoriaus šakinės organizacijos valstybėms narėms pateikia iki 2009 m. spalio 15 d., atveju, nuo minėto tvarkaraščio nukrypstama taip:
a)
nukrypstant nuo 11 straipsnio 1 dalies pirmos pastraipos, valstybės narės laikinąjį atrinktų programų sąrašą Komisijai išsiunčia ne vėliau kaip spalio 31 d.;
b)
nukrypstant nuo 11 straipsnio 3 dalies antros pastraipos, Komisija ne vėliau kaip gruodžio 15 d. nusprendžia, kurias programas ji gali bendrai finansuoti.
2 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2009 m. liepos 31 d.